एह् जेह्‌ड़ा मन ऐ, समझदा (संज्ञान) सभनें पासें दी जानकारी (आज्ञान), टकोह्‌दी जानकारी, पैनी समझदारी, धारना शक्ति, एह् नजर, एह् धीरज, एह् राऽ (मति) एह् पैनी अकल, प्रेरणा (जूलि) यादाशत (स्मरणशक्ति, एह् निश्‍चा, उद्देश, जीवन कामना, संजम-एह् सब मन (प्रज्ञान) दे गै नांऽ न। इस ऐतरेय उपनिष्द् च त्रै ध्याऽ न। पैह्‌ले ध्याऽ च स्त्रिश्टी दी रचना दा वर्णन ऐ। दुए ध्याऽ च पुरख दे त्रौं जरमें दी चर्चा ऐ। पैह‌्ला परमपिता दे वीर्य चा, दूआ माता दे गर्भ चा ते त्रिया इस लोक थमां जाने परैन्त होंदा ऐ। त्रिये ध्याऽ च आत्मा दा वर्णन ऐ जेह्‌दे करी मनुक्ख दिखदा, सुनदा, बोलदा, सिंघदा ते चंगे माड़े स्वाद बी जानदा ऐ।